### 11.    Beslutning om endeligt at vedtage Lokalplan nr. 569 for solfangeranlæg, Høng Varmeværk

**Åbent**

Sagsnr.: 326-2017-33845       J.nr.: 01.02.05           Dokumentnr.:
326-2018-102315

**Sagstype**

Beslutning.

**Resume og sagens baggrund**

Forslag til Lokalplan nr. 569 for solenergianlæg ved Høng
Varmeværk har været fremlagt i 4 ugers offentlig høring i perioden 23. marts til
20. april 2018. Der er indkommet ét høringssvar i perioden. Sagen lægger op til
udvalgets beslutning om lokalplanens endelige vedtagelse.

I henhold til delegationsplan for Teknik- og Miljøudvalget,
kan udvalget endeligt vedtage en lokalplan, hvor forslaget efter offentlig
fremlæggelse kan vedtages uændret eller med mindre justeringer.

**Indstillinger**

Chefen for Plan, Byg og Miljø
indstiller at:

1. Lokalplan nr. 569 for
   solenergianlæg ved Høng Varmeværk vedtages endeligt til offentlig
   bekendtgørelse.
2. Administrationen bemyndiges
   til at foretage nødvendige redaktionelle ændringer forinden offentlig
   bekendtgørelse.

**Behandling**

Teknik- og Miljøudvalget.

**Sagsfremstilling**

*Lokalplanforslaget*

Forslag til lokalplan nr. 569 for solenergianlæg ved Høng
Varmeværk (bilag 1) giver mulighed for, at Høng varmeværk kan opføre 18.000 m²
solfangeranlæg på markarealet vest for værket. Realiseringen af lokalplanen
betyder, at varmeværkets udledning af CO2 mindskes, og det vil
bidrage positivt til kommunens ønske om at bidrage til at reducere den globale
CO2-udledning.

Lokalplanen giver også mulighed for at opføre et
solcelleanlæg i området, hvis det bliver aktuelt. Et solfangeranlæg producerer
fjernvarme, hvorimod et solcelleanlæg producerer el. Anlæggene vil have stort
set samme udformning og vil derved ikke ændre væsentligt på det visuelle
indtryk.

Lokalplanen har derudover til formål at sikre, at de opførte
solfangere/solceller indpasses i landskabet, således at anlægget ikke giver
anledning til en væsentlig visuel påvirkning. Lokalplanen udlægger derfor et
beplantningsbælte mod nord og øst, hvor nabobebyggelsen ligger. Det er valgt at
undlade beplantning langs den vestlige grænse for at sikre en optimal udnyttelse
af solens potentiale og fremtidige udvidelsesmuligheder.

Lokalplanen fastlægger vejadgang til området fra det
eksisterende varmeværk samt mulighed for at etablere interne veje.

Lokalplanområdet ligger i landzone, og bliver ved
lokalplanens endelige vedtagelse overført til byzone.

*Offentlig høring*

I forbindelse med den offentlige høring af planforslaget er
der modtaget ét skriftligt høringssvar (bilag 2). Høringssvaret er fra en
nærliggende nabo og omhandler ønsket om øget beplantning mod vest og mulighed
for at etablere et stisystem udenfor lokalplanområdet.

[adresse] ønsker at bevare grænsen mod vest uden
beplantning, da dette også åbner mulighed for en evt. fremtidig udvidelse.
Varmeværket åbner i stedet mulighed for at forlænge det nordlige
beplantningsbælte, på kommunens grønne område, for at afskærme ejendomme på
[adresse] mod anlægget (se kortskitse i bilag 2). Dette ligger imidlertid uden
for lokalplanens område, og giver derfor ikke anledning til ændringer i
lokalplanen. Høng Varmeværk tilbyder at indgå dialogen med berørte ejendomme
inden arbejdet evt. udføres.

*Varmeprojekt*

Der er udarbejdet et varmeprojektforslag for nyt
solvarmeanlæg, Høng Varmeværk.

Varmeprojektforslaget blev godkendt at Teknik- og
Miljøudvalget på møde den 8. februar 2018.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Forslag til lokalplan nr. 569 for solenergianlæg ved Høng Varmeværk | 326-2018-51976 |
| Bilag 2 - Behandling af høringssvar | 326-2018-104644 |